Η **Μαργκότ Φοντέιν** (*Margot Fonteyn*, 18 Μαΐου 1919 – 21 Φεβρουαρίου 1991) ήταν Αγγλίδα μπαλαρίνα. Θεωρείται ευρέως ως μία από τις σημαντικότερες χορεύτριες κλασικού μπαλέτου όλων των εποχών. Πέρασε ολόκληρη την καριέρα της ως χορεύτρια του βρετανικού Βασιλικού Μπαλέτου.

Βιογραφία
---------

Η Μαργκότ Φοντέιν γεννήθηκε στις 18 Μαΐου 1919 στην Αγγλία ως Μάργκαρετ Ε. Χούκαμ (Margaret Evelyn Hookham), ένα όνομα που άλλαξε όταν ξεκίνησε την καριέρα της στον χορό. Τα πρώτα βήματα στον χορό τα έκανε στην ηλικία των τεσσάρων χρόνων και δεν σταμάτησε να ασχολείται με τον χορό παρά μόνο όταν έφτασε στην ηλικία των 67 χρόνων. Στα οκτώ της χρόνια αναγκάστηκε να ακολουθήσει την οικογένειά της στη Σαγκάη, όπου οι γονείς της βρήκαν εργασία σε μια εταιρεία καπνού. Επέστρεψε οριστικά το 1933 και σπούδασε στο Λονδίνο κοντά στη Σεραφίνα Αστάφιεβα.

Το 1934 έγινε μέλος των μπαλέτων Βικ-Γουέλς (μετέπειτα μπαλέτο Σάντλερς Γουέλς και στη συνέχεια Βασιλικά Μπαλέτα), τον επόμενο χρόνο διαδέχθηκε σε ορισμένους ρόλους τη διάσημη Αγγλίδα χορεύτρια Αλίσια Μάρκοβα και μέχρι το 1940 είχε αναδειχθεί σε πρίμα μπαλαρίνα του συγκεκριμένου μπαλέτου. Η Φοντέιν έκανε το ντεμπούτο της στον *Καρυοθραύστη* το 1934 και μέχρι το 1961, αναδείχθηκε σε μία από τις πλέον γνωστές μπαλαρίνες στον κόσμο, κάνοντας μια λαμπρή καριέρα.

Στις 6, 7 και 8 Σεπτεμβρίου 1961, η Φοντέιν με το Βασιλικό Μπαλέτο της Αγγλίας χόρεψε στη σκιά της Ακρόπολης εντυπωσιάζοντας στον ρόλο της Οντίλ στη *Λίμνη των Κύκνων*. Οι εμφανίσεις της στο Ωδείο Ηρώδου του Αττικού, στο πλαίσιο του Φεστιβάλ Αθηνών, έμειναν αλησμόνητες.

Η Φοντέιν το 1968
Το 1962, δημιούργησε θρυλικό ντουέτο με τον Σοβιετικό χορευτή Ρούντολφ Νουρέγιεφ, που αυτομόλησε στη Δύση. Εκτός από συνεργάτες οι δυο τους ήταν πάρα πολύ στενοί φίλοι. Η συνεργασία της Φοντέιν με τον Νουρέγιεφ σκιάστηκε από ερωτηματικά και φήμες που ήθελαν τη 43χρονη τότε Μαργκότ Φοντέιν να «ξαναζωντανεύει» και να κάνει δεύτερη καριέρα, εις βάρος εξίσου καλών ή ικανότερων χορευτριών. Αποσύρθηκε στα τέλη της δεκαετίας του 1970, αλλά μέχρι τον θάνατό της παρέμεινε ενεργό μέλος της χορευτικής κοινότητας.

Η Φοντέιν δημιούργησε «σχολή» χάρη στη λυρική και αρμονική της κίνηση, και την τέλεια τεχνική της. Αν και οι ρόλοι που την έκαναν διάσημη ήταν κυρίως κλασικοί (*Ζιζέλ*, *Σύλβια*, *Σταχτοπούτα* κ.ά.), εκτιμήθηκε περισσότερο στις ερμηνείες σύγχρονου μπαλέτου. Εκτός από την παγκόσμια φήμη της, τιμήθηκε με αναρίθμητα βραβεία για την προσφορά της στην τέχνη.

Το 2010 αποκαλύφθηκε ότι η διάσημη Βρετανίδα μπαλαρίνα ήταν αναμεμειγμένη σε απόπειρα πραξικοπήματος κατά της κυβέρνησης του Παναμά τη δεκαετία του 1950, όπου τη συνωμοσία κατά της τοπικής κυβέρνησης υποστήριζε ο Κουβανός ηγέτης Φιντέλ Κάστρο.

Ταινίες
-------

* *Ρωμαίος και Ιουλιέτα* (Romeo & Juliet, 1966). Η άψογη κλασική τεχνική της Μαργκότ Φοντέιν και η μαγνητική προσωπικότητα του Ρούντολφ Νουρέγιεφ -κορυφαίο το εκπληκτικό πα ντε ντέ στον κήπο- συνθέτουν μία ανεπανάληπτη σκηνική παρουσία και περνούν στο πάνθεον των μεγάλων μορφών της ορχηστικής τέχνης.
* *Η λίμνη των κύκνων* (Swan Lake).

Παραπομπές
----------

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb13935221g. Ανακτήθηκε στις 10  Οκτωβρίου 2015.
2. ↑  Φύλλο εφημερίδας "Έθνος" της 5 Σεπτεμβρίου 1961, σελ. 2: Άρης Φέτζιας, "Θεατρικά Νέα - Στα πλαίσια του Φεστιβάλ - Έφθασε χθες η Μαργκότ Φοντέϋν, επικεφαλής του 'Ρόαγιαλ Μπαλλέτ'"
3. ↑  *Γοητεύουν Νουρέγιεφ-Φοντέιν*, *Ιστορικό Λεύκωμα 1961*, σελ. 149, εκδ. *Καθημερινή* (1997)
4. ↑  Meredith Daneman, *Margot Fonteyn*, Viking (2004) ISBN 0-670-84370-9
5. ↑  Ρούντολφ Νουρέγεφ εφημερίδα *ΤΟ ΒΗΜΑ*
6. ↑  Dame Margot Fonteyn and the Panama sanitary towel coup BBC News
7. ↑  Dame Margot Fonteyn: the ballerina and the attempted coup in Panama *The Guardian*
8. ↑  Ρωμαίος και Ιουλιέτα[*νεκρός σύνδεσμος*] DVD Delivery
9. ↑  Swan Lake[*νεκρός σύνδεσμος*] Video Inn

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μαργκότ Φοντέιν** |

* Μαργκότ Φοντέιν... πουέντ από χρυσάφι tvxs.gr
* Μαργκότ Φοντέιν: η μπαλαρίνα με την αρμονική κίνηση και την τέλεια τεχνική! in.gr/Ψυχαγωγία
* Η σύλληψη του Νουρέγιεφ και της Φοντέιν για ναρκωτικά, σε σπίτι χίπηδων Μηχανή του χρόνου

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 109469491
* LCCN: n79063851
* ISNI: 0000 0001 0933 2624
* GND: 118534270
* SELIBR: 187153
* SUDOC: 084121319
* BNF: cb13935221g (data)
* ULAN: 500356857
* NLA: 35619551
* NDL: 00439805
* NKC: pna2009505084
* BNE: XX1163222
* CiNii: DA02094402

 |

 |